CXIII.  Monasterii S. Nicolai Hermeriensis protectionem suscipit, bonaque ac privilegia confirmat.   (Signiae, Jul. 28.) [HUGO,  Annales Praemonst.,  t. I, Prob., p. 648.]
Author: Lucius III

LUCIUS episcopus, servus servorum Dei, dilectis filiis ROBERTO abbati ecclesiae S. Nicolai Hermeriarum, fratribus, tam praesentibus quam futuris, regularem vitam professis, in perpetuum.

Quoties illud a nobis petitur quod virtuti et honestati convenire dignoscitur, animo nos libenti decet concedere et petentium desideriis congruum suffragium impertiri. Eapropter, dilecti in Domino filii, vestris justis postulationibus clementer annuimus et praefatam ecclesiam, in qua divino mancipati estis obsequio, sub beati Petri et nostra protectione suscipimus, et praesentis scripti privilegio communimus, imprimis siquidem statuentes ut ordo canonicus, qui secundum Deum et beati Augustini Regulam in eadem ecclesia institutus esse dignoscitur, perpetuis temporibus inviolabiliter observetur. Praeterea, quascunque possessiones, quaecunque bona eadem ecclesia impraesentiarum juste et canonice possidet, aut in futurum concessione pontificum, largitione regum vel principum, oblatione fidelium, seu aliis justis modis, praestante Domino, poterit adipisci, firma vobis vestrisque successoribus et illibata permaneant. In quibus haec propriis duximus exprimenda vocabulis: Locum ipsum in quo praefata ecclesia sita est cum terris, pratis, et Nemore regis et omnibus abbatiae appendiciis; omnes domos et vineas quas apud Latiniacum habetis, et quidquid apud Conche tam in domibus quam in vineis et aliis tenementis possidetis; curtem quam apud Sarias habetis, cum terris, pratis et nemore et omnibus quae juris vestri sunt; et quidquid apud Medium Meldum tam in nemore quam in pratis acquisistis, de eleemosyna comitis Henrici; duo molendina apud Butrerches et apud Espault; et centum solidos annuatim reddendos in Barcho de Ari; ecclesiam Sancti Medardi cum domibus, terris, vineis et pratis ad presbyterum ejusdem ecclesiae pertinentibus, et ab omni consuetudine census et decimarum pertinentium ad dominum Simonem de Gliseria et fratrem et haeredes ejus, liberis et immunibus; medietatem decimarum minutarum Turnonii de Castris, de Campo Roboris, de Urscia, de Bernaio, de capella Hewidis, de capella Morcengin; duos modios annonae de eleemosyna Guidonis de Garlanda, et filii ejus Ancelli in grangia campi Roboris annuatim solvendos; itemque duos modios annonae de eleemosyna domini Radulphi de Bucy. Sane novalium vestrorum quae propriis manibus aut sumptibus colitis, sive de nutrimentis animalium aut de hortis, seu de fructibus arborum vestrarum nullus a vobis decimas extorquere praesumat. Liceat quoque vobis clericos vel laicos, e saeculo fugientes liberos et absolutos, ad conversionem recipere et eos absque ullius contradictione in vestro collegio retinere. Prohibemus insuper ut nulli fratrum vestrorum, post factam in eodem loco professionem, fas sit aliqua levitate animi, sine abbatis sui licentia de claustro vestro discedere; discedentem vero sine communium litterarum cautione nullus audeat retinere. Ad haec, auctoritate apostolica prohibemus ne quis in ecclesias vestras interdicti, vel in vos aut clericos vestros excommunicationis vel suspensionis sententiam, absque manifesta et rationabili causa, pronuntiet. Pro benedictione sane abbatis sive pro ipso deducendo aut ponendo in sede vel pro aliis quibuslibet sacramentis, sive sub obtentu consuetudinis, sive quolibet alio modo quidquam a vobis exigi districtius prohibemus. Paci quoque et tranquillitati vestrae paterna sollicitudine providere volentes, auctoritate apostolica prohibemus ut, infra clausuras locorum seu grangiarum vestrarum nullus violentiam, vel rapinam, seu furtum committere, aut ignem apponere, seu hominem capere vel interficere, vel in aliquem manus praesumat injicere violentas. In parochialibus vero ecclesiis quas habetis, liceat a vobis tres ad minus vel quatuor ex vobis ponere quorum unus dioecesano episcopo praesentetur, ut ab eo curam recipiat animarum, ita tamen quod ei de spiritualibus, vobis vero de temporalibus, et de ordinis observantia debeat respondere. Cum autem generale interdictum terrae fuerit, fas vobis sit, clausis januis, exclusis excommunicatis et interdictis, non pulsatis campanis, suppressa voce divina officia celebrare. Sepulturam quoque ipsius loci liberam esse decernimus ut eorum devotioni et extremae voluntati qui se illic sepeliri deliberaverint, nisi forte excommunicati vel interdicti sint, nullus obsistat, salva tamen justitia ecclesiarum illarum a quibus mortuorum corpora assumuntur. Decernimus ergo ut nulli omnino hominum liceat praefatam ecclesiam temere perturbare aut ejus possessiones auferre vel ablatas minuere, retinere seu quibuslibet vexationibus fatigare, sed omnia integra conserventur, eorum, pro quorum gubernatione ac sustentatione concessa sunt, usibus omnimodis profutura, salva sedis apostolicae auctoritate ac dioecesani episcopi canonica justitia. Si qua igitur in futurum ecclesiastica saecularisve persona, etc. Ego Lucius catholicae Ecclesiae episcopus. Ego Theodinus Portuensis et S. Rufinae sedis episcopus. Ego Henricus Albanensis episcopus. Ego Petrus presbyter cardinalis tit. S. Susannae. Ego Laborans presb. card. S. Mariae Trans Tiberim et Calixti. Ego Pandulphus presb. card. tit. Basilicae Duodecim Apostolorum. Ego Jacobus diaconus card. S. Mariae in Cosmedin. Ego Ardicio diac. card. tit. S. Theodori. Ego Gratianus SS. Cosmae et Damiani diaconus cardinalis. Datum Signiae, per manum Alberti S. Romanae Ecclesiae presbyteri card. et cancel., V Kal Augusti, indictione prima, Incarnationis Dominicae anno 1183, pontificatus vero domini Lucii papae III anno secundo.